5. Kopsavilkuma tabula pa DFS izdevumu kategorijām

PASKAIDROJUMA RAKSTS

1. Ievads

2020. gada budžeta grozījuma Nr. 5 projekta (BGP) mērķis ir turpināt sniegt atbalstu bēgļiem un uzņēmējkopienām, reaģējot uz krīzi Sīrijā. DFS 4. izdevumu kategorijā “Globālā Eiropa” 100 miljoni EUR saistību un maksājumu apropriācijās tiks piešķirti kā izturētspējas atbalsts bēgļiem un uzņēmējkopienām Jordānijā un Libānā, savukārt 485 miljoni EUR saistību apropriācijās un 68 miljoni EUR maksājumu apropriācijās tiks piešķirti, lai nodrošinātu, ka tiek turpināta steidzamā humānā palīdzība bēgļiem Turcijā.

2. Izturētspējas atbalsts bēgļiem un uzņēmējkopienām Jordānijā un Libānā

2020. gadā ir sācies Sīrijas konflikta 10. gads. Tā kā nav paredzama tūlītēja krīzes beigšanās, tā turpina apdraudēt stabilitāti visā reģionā, jo īpaši tā kaimiņvalstīs Jordānijā un Libānā, kuras uzņem pasaulē vislielāko skaitu bēgļu uz vienu iedzīvotāju. Abas valstis ir izrādījušas ārkārtēju solidaritāti ar Sīrijas konflikta bēgļiem. Šīs valstis jau cīnās ar sarežģītām iekšzemes situācijām, un, ņemot vērā krīzes ilgstošo raksturu, tām joprojām ir vajadzīga palīdzība. Libānai un Jordānijai 2020. gadā jau ir pilnībā piešķirti 214 miljoni EUR izturētspējas atbalstam, reaģējot uz krīzi Sīrijā. Kamēr nav nodrošināti apstākļi drošai bēgļu atgriešanai, ES palīdzība joprojām ir būtiska un palīdz saglabāt stabilitāti sarežģītā vidē uz vietas. Turklāt Covid-19 ietekme ir pievienojusi sarežģītu jaunu dimensiju jau tā sarežģītajai situācijai valstīs, kas uzņem lielu skaitu bēgļu. Libānā ir akūta ekonomikas un finanšu krīze, valdībai neizpildot euroobligāciju atmaksas saistības un paziņojot, ka tā pārstrukturēs visas savas ārvalstu un iekšzemes valūtā denominētās obligācijas. Pašreizējais parāda līmenis ir aptuveni 170 % no IKP, un jaunākie dati liecina, ka 2019. gadā ekonomika saruka par 6,9 %. Jordānijā Covid-19 krīze, iespējams, valsti no vājas izaugsmes novedīs dziļā recesijā, kas kavē iekšzemes un ārējo pieprasījumu, jo īpaši tūrisma nozarē, kas veido aptuveni 11 % no IKP. Krīze arī radīs spiedienu uz publiskajiem izdevumiem, vēl vairāk pasliktinot Jordānijas fiskālo stāvokli.

Tāpēc ir steidzami nepieciešami 100 miljoni EUR jaunās saistību un maksājumu apropriācijās, lai finansētu projektus tādās jomās kā izglītības pieejamība, iztikas līdzekļu nodrošināšana un veselības aprūpes, sanitārijas, ūdensapgādes un atkritumu apsaimniekošanas pakalpojumu un sociālās aizsardzības nodrošināšana uzņēmējkopienām un bēgļiem (Sīrijas bēgļiem un palestīniešu bēgļiem no Sīrijas) Jordānijā un Libānā.

EUR Budžeta pozīcija Nosaukums Saistību apropriācijas Maksājumu apropriācijas III iedaļa – Komisija 22 04 01 03 Vidusjūras reģiona valstis – Uzticēšanās veidošanas pasākumi, drošība un konfliktu novēršana un risināšana 100 000 000 100 000 000 Kopā 100 000 000 100 000 000

3.Steidzama humānā palīdzība bēgļiem Turcijā

Saskaņā ar ES un Turcijas paziņojumu Komisija un dalībvalstis bēgļiem Turcijā 2016.–2019. gadā divās daļās piešķīra ES palīdzību 6 miljardu EUR apmērā, ko sniedza, izmantojot Bēgļu atbalsta mehānismu Turcijā. Šā finansējuma darbības līdzekļu summa ir pilnībā piešķirta, un 2020. gadā tiks pabeigta līgumu slēgšana. Maksājumi 2020. gada aprīļa beigās sasniedza 3,2 miljardus EUR.





Otrā daļa 3 miljardu EUR apmērā ir plānota, lai nodrošinātu mehānisma ilgtspēju un to, ka Turcijas iestādes pakāpeniski pārvaldīti pārņem mehānisma finansētās iniciatīvas. Tomēr Turcijas iestādes vēl nespēj sniegt naudas palīdzību visneaizsargātākajiem no aptuveni 4 miljoniem bēgļu Turcijā vidējā termiņā un ilgtermiņā. ES un Turcijas Asociācijas padomes 2019. gada marta sanāksmē Turcija lūdza ES atbalstu papildus bēgļu atbalsta mehānismam. Vairākas dalībvalstis pēdējo mēnešu laikā arī lūdza turpināt atbalstu bēgļiem Turcijā.

Šajā sakarā ir steidzami jāpiešķir 485 miljoni EUR, lai finansētu divu galveno ES humānās palīdzības darbību turpināšanu – Ārkārtas sociālās drošības tīklu (ESSN) un ar nosacījumiem pamatotus naudas pārvedumus izglītībai (CCTE).

§ESSN nodrošina ikmēneša naudas pārvedumus aptuveni 1,7 miljoniem bēgļu, un paredzams, ka līdzekļi beigsies vēlākais 2021. gada martā. Lai to pagarinātu līdz 2021. gada beigām, ir vajadzīgi 400 miljoni EUR. Daudzi sarežģīti jautājumi, piemēram, atlases kritēriju pārskatīšana un stratēģiskās pārejas uz attīstības plānošanu īstenošana, prasa savlaicīgu apspriešanos un koordināciju ar Turcijas iestādēm un īstenošanas partneriem. Šā iemesla dēļ un lai laikus sagatavotu līgumu slēgšanu, saistības būtu jāuzņemas līdz 2020. gada vasarai.

§CCTE nodrošina naudu bēgļu ģimenēm, kuru bērni apmeklē skolu, nevis strādā. Pašreizējais līgums beidzas 2020. gada oktobrī. Lai programma varētu darboties vēl vienu gadu līdz 2021. gada decembra beigām, ir steidzami vajadzīgi 85 miljoni EUR.

Atbalsta personāls šiem diviem humānās palīdzības projektiem iepriekš tika finansēts no dalībvalstu divpusējām iemaksām Bēgļu atbalsta mehānismam Turcijā. Tā kā tagad ir ierosināts līgumu turpināšanu pilnībā finansēt no ES budžeta, būs jāturpina no ES budžeta finansēt tos līgumdarbiniekus, kuri ir tieši iesaistīti īstenošanā. Tiek lēsts, ka pilnīgai īstenošanai un finansiālai pēcpārbaudei no 2021. gada vēl 3 gadus būs vajadzīgi 15 FTE (pilnslodzes ekvivalenti) līgumdarbinieki. Budžets šiem darbiniekiem un viņu skaits tiks nodalīti programmas administratīvā atbalsta izdevumu ietvaros.

EUR Budžeta pozīcija Nosaukums Saistību apropriācijas Maksājumu apropriācijas III iedaļa – Komisija 23 02 01 Neatliekamas, efektīvas un vajadzībām pielāgotas humānās palīdzības un pārtikas palīdzības sniegšana 485 000 000 68 000 000 Kopā 485 000 000 68 000 000

Turklāt 2020. gada vasarā beigsies humānās palīdzības projekti aizsardzības, veselības un izglītības jomā ārkārtas situācijās. Lai šos pasākumus turpinātu vēl vienu gadu, no pašreizējā 2020. gada budžeta humānajai palīdzībai tiks piešķirti 50 miljoni EUR.

Lai 2020. gadā segtu priekšfinansējumu CCTE ietvaros, tiek pieprasītas maksājumu apropriācijas 68 miljonu EUR apmērā.